钦定古今图书集成/明伦汇编/人事典/第007卷 > 《图书编》： > 《形气总论》
## 钦定古今图书集成/明伦汇编/人事典/第007卷 > 《图书编》： > 《形气总论》

夫人之有生也，禀天地之阴阳，假父母之精血，交感
凝结，以为胞胎也。“乾道成男，坤道成女”，始自襁褓，以
至髫龀，迨其成童，与夫壮年，岂易然哉！故“一月之孕，
有白露之称；二月之胚，有桃花之譬。及其三月，先生
右臂则为男，阴包阳也；先生左臂则为女，阳包阴也。
其次肾生脾，脾生肝，肝生肺，肺生心，以生其胜己者。
肾属水，故五脏由是为阴。其次心生小肠，小肠生大
肠，大肠生胆，胆生胃，胃生膀胱，膀胱生三焦，以生其
己胜者。小肠属火，六腑由是为阳。其次三焦生八脉，
八脉生十二经，十二经生十二络，十二络生一百八
十系络，系络生一百八十缠络，缠络生三万四千孙
络，孙络生三百六十五骨节，骨节生”三百六十五大
穴，大穴生八万四千毛窍，则耳目口鼻四肢百骸之
身皆僃矣。所谓“四月形象具，五月筋骨成，六月毛发
生”，正谓此也。至七月则游其魂而能动左手，八月游
其魄而能动右手，九月三转身，十月满足，母子分解。
其中有过月生者，心生贵子；不足日月生者，必生贫
薄之人。诞生之后，有“变蒸之热，长其精神，壮其骨髓，
生其意智。三十二日一变蒸，生肾气焉；六十四日二
变蒸，生膀胱之气焉；肾与膀胱属水，其数一也；九十
六日三变蒸，生心气焉；一百二十八日四变蒸，生小
肠之气焉；心与小肠属火，其数二也；一百六十日五
变蒸，生肝气焉；一百九十二日六变蒸，生胆气焉；肝
与胆属水，其数三也。二百二十四日七变蒸，生肺气
焉；二百五十六日八变蒸，生大肠之气焉。肺与大肠
属金，其数四也。二百八十八日九变蒸，生脾气焉；三
百二十日十变蒸，生胃气焉。脾与胃属土，其数五也。
变蒸已毕，一期岁焉，齿生发长，神智有异于前也。”八
岁肾气实，发长齿。更二八肾气盛大，天癸至，精气溢
泻，阴阳和，故能有子。三八肾气均平，筋骨坚强，故真
牙生而长极。四八筋骨隆，肌肉满壮。五八肾气衰，发
堕齿槁。六八阳气衰竭于上，面焦发颁白。七八肝气
衰，筋不能动，精少肾藏衰，形体皆极。八八则齿发去，
五脏皆衰，筋骨解堕，天癸尽矣，故发堕身重，行步不
正而无子。故曰：“齿者骨之馀也，发者血之馀也，爪者
筋之馀也，神者气之馀也。”吁！人身之难得也如此哉！
方其幼也，有如水面之泡，草头之露，气血未定，易寒
易热，肠胃绵脆，易饥易饱，为母者调摄不得其宜，必
不能免乎吐泻惊疳之病矣。及其长也，嗜欲既开，不
能修养，是以六气迭侵于其外，七情交战于其中，百
忧累其心，万事劳其形。一蜗之气，安能无病焉？小儿
之疮疹，大人之伤寒，尤其甚也。是故圣人不治已病
治未病，不治已乱治未乱。夫病已成而后药之，乱已
成而后治之，譬犹渴而穿井，斗而铸兵，不亦晚乎？